L 160/30
SK
Úradný vestník Európskej únie
15.6.2022
VYKONÁVACIE NARIADENIE KOMISIE (EÚ) 2022/925 zo 14. júna 2022, ktorým sa mení príloha k vykonávaciemu nariadeniu (EÚ) 2018/1882, pokiaľ ide o choroby vodných živočíchov uvedené v zozname chorôb a o zoznam druhov a skupín druhov predstavujúcich značné riziko šírenia uvedených chorôb zo zoznamu (Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie, so zreteľom na nariadenie Európskeho parlamentu a Rady (EÚ) 2016/429 z 9. marca 2016 o prenosných chorobách zvierat a zmene a zrušení určitých aktov v oblasti zdravia zvierat („právna úprava v oblasti zdravia zvierat“) (1), a najmä na jeho článok 8 ods.
2, článok 8 ods.
3 písm.
a) a článok 8 ods.
4 písm.
b), keďže: (1)
V nariadení (EÚ) 2016/429 sa stanovujú pravidlá prevencie a kontroly chorôb, ktoré sa môžu prenášať na zvieratá alebo na ľudí, vrátane pravidiel priorizácie a kategorizácie chorôb zo zoznamu, ktoré sú na úrovni Únie zdrojom obáv.
Tieto pravidlá prevencie a kontroly chorôb zo zoznamu sa vzťahujú na druhy a skupiny druhov, ktoré môžu prenášať choroby zo zoznamu, či už preto, že sú na ne vnímavé, alebo preto, že sú ich vektormi.
Tieto druhy a skupiny druhov sú uvedené v tabuľke v prílohe k vykonávaciemu nariadeniu Komisie (EÚ) 2018/1882 (2) v súlade s kritériami stanovenými v článku 8 ods.
2 nariadenia (EÚ) 2016/429.
Podľa vykonávacieho nariadenia (EÚ) 2018/1882 sú dotknuté choroby takisto zaradené do kategórie A, B, C, D alebo E.
(2)
Svetová organizácia pre zdravie zvierat (OIE) nedávno preskúmala vodné druhy, ktoré sú vnímavé na viaceré choroby uvedené v Kódexe zdravia vodných živočíchov OIE (3).
Viaceré z týchto chorôb sú uvedené aj v tabuľke v prílohe k vykonávaciemu nariadeniu (EÚ) 2018/1882.
V súlade s článkom 8 ods.
3 písm.
a) a článkom 8 ods.
4 písm.
b) nariadenia (EÚ) 2016/429, ktoré sa týkajú doplnenia druhov alebo skupín druhov do uvedeného zoznamu a ich vypustenia z tohto zoznamu, a v záujme dosiahnutia primeranej úrovne konvergencie s normami OIE bolo načase, aby Komisia preskúmala zoznam druhov a skupín druhov vnímavých na choroby vodných živočíchov, ktorý je uvedený v tabuľke v prílohe k vykonávaciemu nariadeniu (EÚ) 2018/1882, aby tento zoznam zodpovedal najnovším vedeckým poznatkom.
(3)
Komisia preto uskutočnila preskúmanie druhov, ktoré sú vnímavé na choroby vodných živočíchov a ktoré sa uvádzajú v tabuľke v prílohe k vykonávaciemu nariadeniu (EÚ) 2018/1882.
Toto preskúmanie sa uskutočnilo v súlade s vedeckými poznatkami, ktoré poskytlo referenčné laboratórium Európskej únie pre choroby rýb a kôrovcov a referenčné laboratórium Európskej únie pre choroby mäkkýšov, ktoré vykonali systematické posúdenie vnímavých druhov na choroby vodných živočíchov patriace do kategórií A, C a E (ďalej len „posúdenie“).
V posúdení sa zohľadňuje metodika stanovená v kapitole 1.5 Kódexu zdravia vodných živočíchov OIE.
(4)
Po dokončení posúdenia referenčné laboratóriá Európskej únie nahlásili druhy, ktoré sú vnímavé na choroby kategórie A, medzi ktoré patria epizootická hematopoetická nekróza, infekcia spôsobená Mikrocytos mackini, infekcia spôsobená Perkinsus marinus, infekcia vírusom syndrómu Taura a infekcia vírusom choroby žltých hláv, na choroby kategórie C, medzi ktoré patria vírusová hemoragická septikémia, infekčná hematopoetická nekróza, infekcia vírusom infekčnej anémie lososov s deléciou vo vysoko polymorfnej oblasti, infekcia spôsobená Bonamia exitiosa, infekcia spôsobená Bonamia ostreae, infekcia spôsobená Marteilia refringens a infekcia vírusom ichtyoftiriózy (choroba bielych škvŕn), a na chorobu kategórie E, t. j. herpesvirózu kaprov koi.
(1) Ú. v.
EÚ L 84, 31.3.2016, s. 1.
(2) Vykonávacie nariadenie Komisie (EÚ) 2018/1882 z 3. decembra 2018 o uplatňovaní niektorých pravidiel prevencie a kontroly chorôb na kategórie chorôb zo zoznamu a o vytvorení zoznamu druhov a skupín druhov predstavujúcich značné riziko šírenia uvedených chorôb zo zoznamu (Ú. v.
EÚ L 308, 4.12.2018, s. 21).
(3) Kódex zdravia vodných živočíchov OIE (2021).